Papersnake/gushiwen huggingface dataset:
讨曹操檄
陈琳（两汉）

盖闻明主图危以制变，忠臣虑难以立权。是以有非常之人，然后有非常之事；有非常之事，然后立非常之功。夫非常者，固非常人所拟也。

曩者，强秦弱主，赵高执柄，专制朝权，威福由己；时人迫胁，莫敢正言；终有望夷之败，祖宗焚灭，污辱至今，永为世鉴。及臻吕后季年，产、禄专政，内兼二军，外统赵、梁；擅断万机，决事省禁；下陵上替，海内寒心。于是绛侯、朱虚兴兵奋怒，诛夷逆暴，尊立太宗，故能王道兴隆，光明显融：此则大臣立权之明表也。

司空曹操：祖父中常侍腾，与左悺、徐璜并作妖孽，饕餮放横，伤化虐民；父嵩，乞匄携养，因赃假位，舆金辇璧，输货权门，窃盗鼎司，倾覆重器。操赘阉遗丑，本无懿德；（犭票）狡锋协，好乱乐祸。

幕府董统鹰扬，扫除凶逆；续遇董卓，侵官暴国。于是提剑挥鼓，发命东夏，收罗英雄，弃瑕取用；故遂与操同谘合谋，授以裨师，谓其鹰犬之才，爪牙可任。至乃愚佻短略，轻进易退，伤夷折衂，数丧师徒；幕府辄复分兵命锐，修完补辑，表行东郡，领兖州刺史，被以虎文，奖䠞威柄，冀获秦师一克之报。而操遂承资跋扈，恣行凶忒，割剥元元，残贤害善。

故九江太守边让，英才俊伟，天下知名；直言正色，论不阿谄；身首被枭悬之诛，妻孥受灰灭之咎。自是士林愤痛，民怨弥重；一夫奋臂，举州同声。故躬破于徐方，地夺于吕布；彷徨东裔，蹈据无所。幕府惟强干弱枝之义，且不登叛人之党，故复援旌擐甲，席卷起征，金鼓响振，布众奔沮；拯其死亡之患，复其方伯之位：则幕府无德于兖土之民，而有大造于操也。

后会銮驾返旆，群虏寇攻。时冀州方有北鄙之警，匪遑离局；故使从事中郎徐勋，就发遣操，使缮修郊庙，翊卫幼主。操便放志：专行胁迁，当御省禁；卑侮王室，败法乱纪；坐领三台，专制朝政；爵赏由心，刑戮在口；所爱光五宗，所恶灭三族；群谈者受显诛，腹议者蒙隐戮；百僚钳口，道路以目；尚书记朝会，公卿充员品而已。

故太尉杨彪，典历二司，享国极位。操因缘眦睚，被以非罪；榜楚参并，五毒备至；触情任忒，不顾宪纲。又议郎赵彦，忠谏直言，义有可纳，是以圣朝含听，改容加饰。操欲迷夺时明，杜绝言路，擅收立杀，不俟报闻。又梁孝王，先帝母昆，坟陵尊显；桑梓松柏，犹宜肃恭。而操帅将吏士，亲临发掘，破棺裸尸，掠取金宝。至令圣朝流涕，士民伤怀！

操又特置“发丘中郎将”，“摸金校尉”，所过隳突，无骸不露。身处三公之位，而行桀虏之态，污国害民，毒施人鬼！加其细致惨苛，科防互设；罾缴充蹊，坑阱塞路；举手挂网罗，动足触机陷：是以兖、豫有无聊之民，帝都有吁嗟之怨。历观载籍，无道之臣，贪残酷烈，于操为甚！

幕府方诘外奸，未及整训；加绪含容，冀可弥缝。而操豺狼野心，潜包祸谋，乃欲摧挠栋梁，孤弱汉室，除灭忠正，专为袅雄。往者伐鼓北征公孙瓒，强寇桀逆，拒围一年。操因其未破，阴交书命，外助王师，内相掩袭。会其行人发露，瓒亦枭夷，故使锋芒挫缩，厥图不果。

今乃屯据敖仓，阻河为固，欲以螳螂之斧，御隆车之隧。幕府奉汉威灵，折冲宇宙；长戟百万，胡骑千群；奋中黄、育、获之士，骋良弓劲弩之势；并州越太行，青州涉济、漯；大军泛黄河而角其前，荆州下宛、叶而掎其后：雷震虎步，若举炎火以焫飞蓬，覆沧海以沃熛炭，有何不灭者哉？

又操军吏士，其可战者，皆出自幽、冀，或故营部曲，咸怨旷思归，流涕北顾。其余兖、豫之民，及吕布、张杨之余众，覆亡迫胁，权时苟从；各被创夷，人为仇敌。若回旆方徂，登高冈而击鼓吹，扬素挥以启降路，必土崩瓦解，不俟血刃。

方今汉室陵迟，纲维弛绝；圣朝无一介之辅，股肱无折冲之势。方畿之内，简练之臣，皆垂头搨翼，莫所凭恃；虽有忠义之佐，胁于暴虐之臣，焉能展其节？

又操持部曲精兵七百，围守宫阙，外托宿卫，内实拘执。惧其篡逆之萌，因斯而作。此乃忠臣肝脑涂地之秋，烈士立功之会，可不勖哉！

操又矫命称制，遣使发兵。恐边远州郡，过听给与，违众旅叛，举以丧名，为天下笑，则明哲不取也。

即日幽、并、青、冀四州并进。书到荆州，便勒现兵，与建忠将军协同声势。州郡各整义兵，罗落境界，举武扬威，并匡社稷：则非常之功于是乎著。

其得操首者，封五千户侯，赏钱五千万。部曲偏裨将校诸吏降者，勿有所问。广宣恩信，班扬符赏，布告天下，咸使知圣朝有拘迫之难。如律令！
访张山人得山中字二首
苏轼（宋代）

鱼龙随水落，猿鹤喜君还。
旧隐丘墟外，新堂紫翠间。
野麋驯杖履，幽桂出榛菅。
洒扫门前路，山公亦爱山。
（张故居为大水所坏，新卜此室故居之东。
）万木锁云龙，（山名。
）天留与戴公。
路迷山向背，人在瀼西东。
荠麦余春雪，樱桃落晚风。
入城都不记，归路醉眠中。
欲雪
朱淑真（宋代）

寒雀无声满竹篱，冻云四羃雪将垂。北风不看人情面，控勒梅花不放枝。
望夫石
许七云（清代）

山上白云影娟娟，山下水流声溅溅。有情云逐无情水，一去人间不复还。

将身冻合水云汁，朝朝暮暮山头立。明月常明白日白，岭猿为尔啼于悒。
自桃川至辰州绝句四十有二
赵蕃（宋代）

草屋竹门江岸旁，三三两两竞携将。
尔曹应念宦游好，不念西来道阻长。
和刘卿材十咏·红树
黄庶（宋代）

几树浓于茜，斜阳景最幽。
忽因风雨尽，全减十分秋。
早发竹山二首 其一
张嵲（宋代）

天外峰峦排木杪，江边石气动云根。凭谁为谢东流水，好送寒声入故园。
送德林郎中学士赴东府（得水）
陈元裕（唐代）

上善湛然秋，恩波洽帝猷。谩言生险浪，岂爽见安流。

泛去星槎远，澄来月练浮。滔滔对离酌，入洛称仙舟。
风雨纵横至
晁说之（宋代）

风雨纵横至，此非渊明庐。
勉哉风雨操，人品有贤愚。
彼方适云旗，我切畏泥涂。
凄凄向深夜，何处识斗枢。
九锁山十咏 其九 丹泉
邓牧（元代）

仙翁鍊丹去，流水作丹色。萦盘出九锁，川后不敢惜。

岂无得道者，一饮淩八极。
和贾平章咸淳庚午冬大雪遗安抚潜侍郎诗
鲍度（宋代）

一陶催发万园林，平施工夫天地心。
计出陈奇殲巨寇，盟推滕六长诸任。
三登气象先呈腊，一统封疆后视今。
多谢玉龙擎重力，太平蓑笠好溪阴。
醉蓬莱 题赠徐涵之小蓬莱别业
毛奇龄（清代）

是南州高士，东海名家，西河旧里。茅屋数椽，纵亭台无几。

墙外疏桐，檐前蔹蔓，到处成阴翳。人道蓬莱，逍遥散诞，不过如此。

堪叹年时，燕齐吴楚，汗漫天涯，倦游知止。一任人间，似桑田海水。

家有山妻，门无杂客，架上馀书史。安乐窝成，吾其从老，于是乡矣。
秋晚
陆游（宋代）

竹竿坡面老别驾，饭颗山头瘦拾遗。
自古诗人例如此，放翁穷死未须悲。
哀吕西台行父四首 其三
刘摰（宋代）

前月南河欲放船，壶觞一夕暂盘桓。吐霏珠玉音犹在，风折筼筜墨未乾。

皎皎不应随物转，滔滔从此缔交难。孤怀幽调谁知者，寂寞金徽不复弹。
岁寒亭
释道潜（宋代）

草枯蓬断正纷纷，翠干排檐不改阴。自是孤根难挫抑，骄霜傲雪本无心。
黄小著震知兴元府南郑县
杨亿（宋代）

藏室仙郎罢属辞，暑天驱传出京畿。
流年两鬓生华发，宰邑全家住翠微。
九折坂长须叱驭，三声猿苦莫沾衣。
金门薦鹗知音在，不到瓜时捧诏归。
路中上田尚书
王建（唐代）

去路何词见六亲，手中刀尺不如人。

可怜池阁秋风夜，愁绿娇红一遍新。
木兰辞
杨维桢（元代）

金韹韹，鼓■■，行人且勿行，木兰换衣裹戎装。

木兰戴金鋀，矛著铁裲裆。右手雁翎刀，左手月轮弓。

跨上八尺马，轻若飞鸿翔。木兰父老下无丁弟，上无壮王兄。

木兰代父前我行，我羌健儿八尺长，不知木兰与强。

木兰□䟤跋䟤跋，谁雌谁复雄。健儿何草草，木兰何堂堂。

东市斫，西市斫，相斫似阿若郎。擒贼报信归，报我国王。

国王赏功爵名字，始知木兰是女娘。女娘安用尚郎，请移木兰爷娘当。

国王进忠良，制我羌垂衣裳不下堂，木兰去兵亦为妇采桑。
李居正挽词
张纲（宋代）

白首论交旧，黄冠独此人。诚全知俗薄，语直见情亲。

上馆钟鱼在，空坛月露新。如今入山去，行处是悲辛。
送韩将旌之雁门
陈去疾（唐代）

荒塞峰烟百道驰，雁门风色暗旌旗。破围铁骑长驱疾，

饮血将旌转战危。画角吹开边月静，缦缨不信虏尘窥。

归来长揖功成后，黄石当年故有期。
句
郭凤（宋代）

遗响箫韶猺尚奏，啼痕湘竹泪新飘。
偈颂四十一首 其二十八
释普宁（宋代）

昨日晴，今日雨。春夏交承，时节顺序。一似林下衲僧，不越规矩。

三月安居，克期而取。西天以蜡人冰，云峰以铁弹子。

建长亦有一条活路，饥则餐，渴则饮，闲则坐，困则眠，以此为据。

诸人但任么参，决不赚忤。
示衢子
于石（宋代）

我学三十年，巧不能胜拙。
汝年今弱冠，慎勿虚岁月。
何必千里今，而后可受业。
何必万卷书，而后称博洽。
读书贵有用，岂徒资笔舌。
立身一弗谨，万事皆瓦裂。
蔬肉同一饱，自可甘薇蕨。
布帛同一暖，何必轻裋褐。
贫贱士之常，纷华安足悦。
晴窗明几砚，夜灯耿风雪。
汝今其勉旃，经史须涉猎。
顾我何足学，当学古贤哲。
雨后书情
元稹（唐代）

溪上懒蒲藏钓艇，窗前新笋长渔竿。
招客看山
陆游（宋代）

今日清明宜看山，约君来上钓鱼船。
微云点破尚堪恨，何况城中尘涨天。
五言集句十首 其二 看山道中志感
卢龙云（明代）

冉冉在风尘，乌裘几滞秦。一官成白首，万里未归人。

个个峰头出，年年物候新。春山多胜事，归思欲沾巾。
秋夜同李明府子充登圆通阁兼示懒上人
谢榛（明代）

清秋风物兴堪乘，杰阁凌云共此登。自谓官轻随旷达，不令人妒见才能。

披襟气爽中宵露，俯槛星摇下界灯。何处招提可游眺，万山形胜几诗僧。
和赵表之大监对雪 其二
李正民（宋代）

瑶花飞舞下洪濛，冷落茶烟古佛宫。剪水装花俱是幻，开帘入隙总因风。

门无行迹知袁令，坐拥重裘属卫公。遥想净名禅榻上，蒙头端坐万缘空。
鹧鸪天 其二 题况夔笙餐樱词
朱祖谋（清代）

倦怀抱，阅尽斜阳，稍觅微波语。任坠香迷燕，乱红踏马，缄情无据。

问绛都花事，伤春泪泼閒风雨。并万感，吟夜醉晓，蛮芳成谱。

旧销魂处。傍珍丛千绕，而今涨笔狂尘，弦外调苦。

沈吟又拍阑干，荡云愁、海思如许。坐沧洲，还赚得天涯，文章羁旅。

半箧秋萧瑟，兰成身世重赋。
寄张有功十六首 其十五
沈鍊（明代）

自君之出不鸣琴，流水高山万里心。复道思君若流水，陇头呜咽到如今。
句
谌祜（宋代）

南极大明秋气迥，西风吹梦泰阶平。
题吴子隆兼隐二首
陈造（宋代）

盛吉低眉亦问囚，不疑断狱但春秋。
定知小试皮鞭罢，却唤樵青荐茗瓯。
题三陪图
王磐（明代）

寺主善为无米饭，病人要吃没钱针。皇都诗老多才思，收拾酸寒入笑林。
问祖显疾
章甫（宋代）

念子何多病，逢人问好音。
可无安乐法，未用短长吟。
陋巷邻南北，春风酒浅深。
杯蛇弓落影，应已断疑心。
摸鱼儿 久不得林风信，赋此代柬
李佩金（清代）

夜窗虚、新正初破，惊心时序偷换。飞鸿去后无消息，误入谁家庭院。

春又转。盼不到、梅花反怪东风懒。吟魂销黯。正玉漏摇愁，翠烟迷梦，寒月照清怨。

并州剪，难剪缠绵心茧。相思婉转萦满。隔帷灯映屏纱淡，微逗春星数点。

离思远。共万缕、垂杨绿到江南岸。无眠忆遍。见烛泪成灰，香心已死，难道此情浅。
玩月
许权（清代）

一种月团圞，照愁复照欢。欢愁两不著，清影上阑干。
呈张德辉
卫泾（宋代）

韫椟君子藏，枉寻吾道曲。
绝物忌太清，狥世未免俗。
人言俗难医，我见清可濯。
安得直上挽天河，一洗俗尘千万斛。
杂曲歌辞。昔昔盐。彩凤逐帷低
赵嘏（唐代）

巧绣双飞凤，朝朝伴下帷。春花那见照，暮色已频欺。

欲卷思君处，将啼裛泪时。何年征戍客，传语报佳期。
梦中作 其一
刘允（宋代）

刘郎平昔志烟霞，时到云山隐士家。除却松篁芝朮外，川源远近遍桃花。
梦中送妙兴寺僧
洪适（宋代）

西望霞光东望云，划然晴晦此区分。小桥过尽盘龙险，回首高人多谢君。
寿业师王一如先生七十，即次先生自寿诗韵
吴铭育（清代）

发轫成弘不计春，渊源家学教如神。铸人每忆丹成速，杖国仍绵雨化新。

共指斗山型后学，合乎仙佛證前身。幸叨世好兼邻好，忭颂欣将楮墨伸。
白沙驿
李复（宋代）

转侧下层巅，江流出断壖。
寒云生古戍，野店引山泉。
雨暗疏茅湿，堂危倒石悬。
去程无限险，心落渭城边。
次韵奉答文少激推官纪赠二首
黄庭坚（宋代）

诗来清吹拂衣巾，句法词锋觉有神。
今日相看青眼旧，他年肯作白头新。
文如雾豹容窥管，气似灵犀可辟尘。
慙愧相期在台省，无心枯木岂能春。
方彦稽母安仁县太君黄氏挽辞 其四
黄裳（宋代）

数终还是福，道尽更何言。子到康民处，方知鞠育恩。
六年春遣怀八首 其一
元稹（唐代）

伤禽我是笼中鹤，沈剑君为泉下龙。重纩犹存孤枕在，春衫无复旧裁缝。
己丑上元后晚望
杨万里（宋代）

雪里晴偏好，寒馀暖尚轻。山烟春自起，野烧暮方明。

又是元宵过，端令病骨惊。遣愁聊觅句，得句却愁生。
宿灵隐寺梵香阁晓起眺望
周准（清代）

晚从冷泉游，遂止招提境。入门闻清钟，孤阁夜方永。

倾耳听泉声，声喧意弥静。朝来小雨过，宿雾散高岭。

凭窗见层峰，涧壑殊清迥。不知晓云过，但觉衣裳冷。

清飙动林薄，初日照山影。行当访韬光，直上松云顶。
答黎惟仁惠酒肴兼柬梁思伯
黄佐（明代）

闭关守元命，太和摄流形。鸢鱼各自适，玄天本无声。

所以谢密亲，胸次遗将迎。柬书懒不观，口实奚经营。

忆昨承嘉惠，璀璨罗前庭。旨酒逾凉州，侑以果与蒸。

时自斟酌之，独醉还独醒。东风吹庭绿，好鸟来嘤嘤。

虽无座上宾，贲然如友生。室迩人自远，岂必长合并。

尧舜几千年，其心一以精。羹墙至今在，所贵恒思诚。

不见唐棣花，翩翩良可明。千里犹接迹，寤寐向班荆。

龙潜且蠖诎，时哉观我生。
少年游·绣罗褑子间金丝
卢炳（宋代）

绣罗褑子间金丝。打扮好容仪。晓雪明肌，秋波入鬓，鞋小步行迟。冠儿时样都相称，花插楝双枝。倩俏精神，风流情态，惟有粉郎知。
投李珦庙三首 其一
张芝（宋代）

风软潮生江水平，遥峰隐隐浸寒青。自从香骨沉波底，独我为诗吊尔灵。
挽文魁母齐魏国夫人三首
邓剡（宋代）

客谈剪髻德，邻识断机心。
梭壁风云早，谖春雨露深。
安舆神物相，归旐路足钦。
滂母犹难比，生儿振古今。
武林
朱熹（宋代）

春风不放桃花笑，阴雨能生客子愁。只我无心可愁得，西湖风月弄扁舟。
句
释皓（宋代）

楚雁传归信，吴鸥候过船。
书张氏壁
苏泂（宋代）

潮水迟朝渡，湖村竟日留。
肯从沽酒饮，故作挟书游。
得句因题壁，逢人问买州。
双凫应不远，知道客来不。
张渚归舟
王超（明代）

落日半帆收，张溪古渡头。花明汀树雪，香冷渚莲秋。

碧浪摇樯影，青山枕舵楼。曾知风景好，记此一停舟。
偶作
释行海（宋代）

楚甸荒荒杂戍尘，行藏日日倚楼频。
风烟易老东西客，泉石偏疎富贵人。
喜有白鸥知静思，恨无黄鹄载闲身。
岳僧近报匡庐事，瀑布房边药蕊新。
次韵高大中侍郎罢郡书怀
韩驹（宋代）

公诗如秋声，萧萧薄炎炽。我穷卧荒山，无复文墨事。

兹焉和高唱，出语愧芜累。五马一花骢，得非天厩驷。

会当亲戎行，一快平生志。虽云鬻千金，此计恐非遂。

人生行乐耳，屡空何用愧。况今纷纭时，一笑岂云易。

求船真戏言，换妾乃深意。梅堂极虚明，壶浆有新馈。

何时具杯杓，洗我色憔悴。李侯饮中仙，亦有尘外思。

藜杖方叩门，君归与徐议。
映雪亭
王之道（宋代）

萧然数株梅，皓与雪相映。
临池鉴疏影，影落大圆镜。
不烦粉涂株，寒光助严靓。
村居四首 其三 秋景
陈士元（明代）

金井梧飘一叶，楚天雁唳三秋。何处数声长笛，月明人倚高楼。
长命洲
杨备（宋代）

梁武慈悲不鼎烹，蒙恩豢养亦虚名。
狐狸口腹应潜饱，就死多于日放生。
绝命诗二首 其二
元熙（南北朝）

平生方寸心，殷勤属知己。从今一销化，悲伤无极已。
一落索 其一
陈允平（宋代）

澹澹双蛾疏秀。为谁频皱。落花何处不春愁，料不是、因花瘦。

锦字香笺封久。鳞鸿稀有。舞腰销减不禁愁，怕一似、章台柳。
山居（二首）
唵囕香公（明代）

信得居山懒出山，此生终老此山间。
松眠绝壑心俱死，鹤立空山影亦闲。
缸灶过时常不暖，荆扉向晚未曾关。
一从鹫岭拈花后，更有何人为破颜。
病起荆江亭即事十首
黄庭坚（宋代）

文章韩杜无遗恨，草诏陆贽倾诸公。
玉堂端要真学士，须得儋州秃鬓翁。
祝父母诗
慈禧（清代）

世间爹妈情最真，泪血溶入儿女身。
殚竭心力终为子，可怜天下父母心！
新雁过妆楼 菊日寓义兴，与王觉轩会饮，酒中书送白廷玉
张炎（宋代）

楚竹闲挑。千日酒、乐意稍稍渔樵。那回轻散，飞梦便觉迢遥。似隔芙蓉无路到，如何共此可怜宵。旧愁消。故人念我，来问寂寥。
登临试开笑口，看垂垂短发，破帽休飘。款语微吟，清气顿扫花妖。明朝柳岸醉醒，又知在烟波第几桥。怀人处，任满身风露，踏月吹箫。
七夕呈正仲
舒岳祥（宋代）

金风璧月清凉境，红蓼青蘋迤逦秋。漠漠蛛丝穿露重，微微萤火学星流。

何年才子诬躔象，几度佳人候女牛。一局烂柯经数代，人间隔岁未悠悠。
忆同寻上阳故宫路
司马光（宋代）

上阳门外云连草，车马遥遥往来道。
昔王游豫几何年，今人岂识当时好。
明珠翠羽已成尘，道上行人几番老。
当时秋天落宫板，今此婆娑皆合抱。
庆元二年恭上太皇太后皇太后太上皇帝太上皇后尊号二十四首 其十四
郊庙朝会歌辞（宋代）

华鸾编玉，文螭液金。颂德摛英，扬徽嗣音。紫幄天开，翠华日临。

岁岁年年，如周太任。
留题李颉林亭
林逋（宋代）

兼琴枕鹤经，尽日卧林亭。
啼鸟自相语，幽人谁欲听。
半阑花籍白，一径草盘青。
何必对樽酒，此中堪独醒。
句
刘光（宋代）

满地残红惊不见，晓风吹上石榴枝。
仙馆无人春寂寂，一林红日鍊樱丹。
晓来多谢梁间燕，尽把春愁举似人。
山翁何事冲寒往，知有梅花在隔溪。
归路夕阳收，山翠染襟袖。
寄夏均父二首 其一
饶节（宋代）

好雪春来番更番，思君未说几时还。有心便欲辞彭泽，更懒聊须到鲁山。

酒肉异时相煦湿，功名他日已斓斑。故人若问别来事，举似云门第二关。
读史
吕本中（宋代）

陈寿谓诸葛，将略非所长。私恨写青史，千古何茫茫。

谤议终自破，公论不可当。是非倘可定，青蝇果何伤。
次韵王晋卿惠花栽栽所寓张退傅第中一首
苏轼（宋代）

坐来念念失前人，共向空中寓一尘。
若问此花谁是主，天教闲客管青春。
施元光在昆山病中远寄长句次韵答之
范成大（宋代）

四海飘蓬客舍边，几多云水与风烟。绝无膂力驱长辔，空有孤忠誓大川。

参井忽随征马上，斗牛应挂故山前。亲交情话知何许，诗到天涯喜欲颠。
寿傅守
释若芬（宋代）

仙游舍人声建中，正论久矣排群雄。
令子贤孙俱有耀，皇天两耳元非聋。
过红城子
张镃（宋代）

阔港旁边狭港横，大桥侧畔小桥平。吠人黄耳穿篱走，唤子青裾出户迎。

寒日树枯山得势，顺风樯稳浪无声。自知吟写红城景，不让丹青笔作城。
山中吟
释文珦（宋代）

自为山中归，屡见岁华易。
不问眉间黄，唯观鼻端白。
水石尽成趣，渔樵或争席。
尘世未归人，营营复何益。
晚春喜友人至
吴锡畴（宋代）

柳门竹巷静生苔，节序俄惊物物催。
一雨拉将寒食过，百花让物牡丹开。
若为缱绻留春日，正可淋漓纵酒杯。
呼舞忽闻猿鹤喜，儿童忙报故人来。
和虚斋劝农十诗
郑清之（宋代）

蔽日寒云悄欲秋，仁风载路晓光浮。
田翁揽抱儿孙笑，竹马横陈未肯休。
和林处士梅诗八首
刘学箕（宋代）

犯寒不怕雪蒙头，踢石穿林不暂休。
千首诗成千首意，十分春瘦十分愁。
飞添宫额妆同艳，斜插鬓云香共留。
勉续清吟知笔弱，苦无风度恐花羞。
玉蝴蝶 咏梦
王璐卿（清代）

怪尔庄生何事，勾人别思，惹我离魂。十二画栏深处，依旧黄昏。

月溶溶、桃花满地，烟淡淡、柳絮盈身。正氤氲。香浮翠幕，雾锁重门。

殷勤。忽听天际，数声横笛，一曲阳春。凝望琼楼素娥，如雪乱红云。

似依稀、莺牵绣带，还缥缈、蝶绕罗裙。羡巫神。凌波来去，不动芳尘。
池阳谒梁昭明太子遗庙 其一
邝露（明代）

文心瞻睿作，遗像肃宗工。雪日明春甸，藤花落古宫。

蛇珠衡玉尺，鸡戟冠云虹。璧礼崇贤会，长江直向东。
诗一首
毛维瞻（宋代）

峭拔神仙宅，来寻烟水重。
深应盘九地，高不让群峰。
瞻对奇胜画，扪缘直岂容。
几时莲叶下，终古鲜纹对。
往事云难问，无言路有踪。
桥山杳何处，侍从此攀龙。
怀良人
葛鸦儿（唐代）

蓬鬓荆钗世所稀，布裙犹是嫁时衣。
胡麻好种无人种，正是归时不见归。
卧雪图
刘克庄（宋代）

冻合千门闭，传呼一市惊。
岂无僵卧者，辇毂未知名。
赠丁廙诗
曹植（两汉）

嘉宾填城阙，丰膳出中厨。
吾与二三子，曲宴此城隅。
秦筝发西气，齐瑟扬东讴。
肴来不虚归，觞至反无余。
我岂狎异人，朋友与我俱。
大国多良材，譬海出明珠。
君子义休偫，小人德无储。
积善有余庆，荣枯立可须。
滔荡固大节，时俗多所拘。
君子通大道，无愿为世儒。
纪行诗十首 其四 野狐岭
周伯琦（元代）

高岭出云表，白昼生虚寒。冰霜四时凛，星斗咫尺攀。

其阴控朔部，其阳接燕关。涧谷深叵测，梯磴纡百盘。

坳垤草披拂，崎岖石巑岏。轮蹄纷杂遝，我马习以安。

恍然九天上，熙熙俯人寰。连冈束重隘，拱揖犹城垣。

停鞭履平地，回首势望尊。绵衣遂顿减，长途汗流鞯。

亭柳荫古道，园果登御筵。境虽居庸北，物色幽蓟前。

始悟一岭隔，气候殊寒暄。小邑名宣平，相距两舍间。

牛羊岁蕃息，土沃农事专。野人敬上官，柴门暮款延。

休养嘉承平，禹迹迈古先。汉唐所羁縻，今则同中原。

大哉舆地图，垂创何其艰。张皇我六师，金汤永深坚。
寄子兼弟时闻有平都之游
晁公溯（宋代）

春风殿阁百花香，欲去题诗细作行。
闻尔东游有佳句，只应先我赋灵光。
阙下送王水部时献军器闻留省免官
皇甫汸（明代）

君除戎器谒彤墀，检阅忘劳匠氏推。南国鉴人非有道，西京怜士愧无知。

伤心白璧那应弃，挥手青门从此辞。雁宕山前逢故老，少谈边事更忧时。
臣工
佚名（先秦）

嗟嗟臣工，敬尔在公。王厘尔成，来咨来茹。嗟嗟保介，维莫之春，来又何求？如何新畲？於皇来牟，将受厥明。明昭上帝，迄用康年。命我众人：庤乃钱镈，奄观铚艾。
琼花
俞澹（宋代）

因此琼花发，维阳胜洛阳。若无三月雨，占断一春香。
酬江夏友人见寄
雅琥（元代）

四海元龙眼界空，平生豪习竟谁雄。早知黔首成秦赘，悔学蛾眉入汉宫。

曲水疏篁秋色里，小山丛桂月明中。故人岁晚能招隐，便买扁舟向汉东。
渔家傲
欧阳修（宋代）

乞巧楼头云幔卷。浮花催洗严妆面。花上蛛丝寻得遍。颦笑浅。双眸望月牵红线。

奕奕天河光不断。有人正在长生殿。暗付金钗清夜半。千秋愿。年年此会长相见。
赋王立之承奉园亭 介庵
释道潜（宋代）

一庵容宇宙，介意安在哉。珍重庵中人，空洞无纤埃。
题眉山程侅所藏山谷写杜诗帖
杨万里（宋代）

杜家碧山银鱼诗，黄家虎卧龙跳字。
六丁难取真寄愁，程家十袭今三世。
程家苏家元舅甥，子瞻正辅外弟兄。
正辅有孙文百链，笔倒三江胸万卷。
公车献策五十篇，玉札国体航化源。
远谋小扣囊底智，环词未出海内傅。
三年抱璞咸阳市，子虚无因达天帝。
如今却买巴峡船，峨眉山月秋正圆。
丈夫身健恐不免，即召枚皋未渠晚。
莺啼序 和梦窗
杨玉衔（清代）

春老洞深寒在，倩痴云守户。喜檐鹊、取次呼晴，又报鼍鼓催暮。

卸樯燕、寻巢倦睇，青青总是他乡树。算红情销尽，终输雨余泥絮。

年少灯檠，傍壁夜泣，没墟烟嶂雾。溯红渐、溪入清佳，放歌初写纨素。

计中秋、千山桂落，听宫莺、缘悭金缕。被天风、吹坠江湖，课閒拳鹭。

东华车马，古署林鸦，十年半逆旅。漓水阔、误他湘雁，楚佩轻委，瘁羽孤单，怎禁蛮雨。

虞姬妒恨，莫愁痴视，渔灯不暖韩江梦，舣扁舟、芦岸呼人渡。

樱花问讯，葡萄买醉，归来卜居，那是吾土。

头颅尚在，偃蹇山林，欠漆园栗苎。拟料理、襟痕袖稿，百感苍茫，鬓怯霜欺，烛危风舞。

回峰自警，余粮休恋，脱笼飞作蓬岛客，漫思归、危立辽东柱。

关心俗状尘容，浪迹云山，鹤猿讶否。
次韵中秋登水光山色亭时王县尹季山长同游
陈镒（明代）

策策凉风拂帽轻，缓扶藤杖出西城。县公小队能同乐，诗老高怀觉倍清。

白石清溪寒潦缩，丹崖紫谷夕阳明。广寒桂树今何似，赢得年年折又生。
吴江圣寿寺
罗处约（宋代）

渔翁沙鸟傍回塘，携杖闲吟绕寺廊。
远岫不离青草渡，片帆时寺绿苔墙。
风狂林木生清籁，日暖涟漪动画梁。
张翰思乡应有意，几多屏障水为乡。
贺雨
员兴宗（宋代）

岁若大旱作霖雨，祷而雨兮旱不苦。
诚之一字与天参，往古圣贤珍此语。
岁星在蜀二十年，触处丰登多黍稌。
世不少惜蹂践之，枉使宝稼叶如土。
况复纵恣相凭凌，气焰熏天遽如许。
三纲五常沦且斁，以故伤和逢瘅怒。
旱魃为灾炽袢暑，扑鹿阳乌乘九数。
火云釜甑蒸肉山，不奈炎官云我所。
公方忧民心瘉瘉，扫除热瘴还清楚。
却忆曾侍玉帝旁，授以金科行按部。
办狱更过颜鲁公，一路传呼御史雨。
不闻匹妇且衔冤，西蜀向安谁敢侮。
和以致祥应止止，喜见太平旧官府。
萧时若是号休徵。甘泽沾霈来以叙。
石燕漫飞商羊舞，穴处那能问狐鼠。
巫觋罢散鼓笛闲，龙德欲归江海去。
为言西成祀田祖，饱食不骄民乐聚。
昔何戚嗟今怡悦，力回造化公为主。
濯濯厥灵玉不焚，伊格皇天归宰辅。
焰焰无若雨反风，燮理阴阳且封鲁。
御灾捍患世亦希，可但明时繼前古。
愿言霖雨思贤佐，镌入坚珉作诗谱。
次韵
叶茵（宋代）

童去鹤归迟，青山皓首期。
池塘圆草梦，家世受梅知。
拂石和云卧，分鱼换米炊。
人生裁足耳，舍子更其谁。
野庵分题 苔钱
史浩（宋代）

谁将翠靥出青箱，散在瑶阶作孔方。好是楼头三弄后，田田买断落梅香。
古风·其三十九
李白（唐代）

登高望四海，天地何漫漫！
霜被群物秋，风飘大荒寒。
荣华东流水，万事皆波澜。
白日掩徂辉，浮云无定端。
梧桐巢燕雀，枳棘栖鸳鸾。
且复归去来，剑歌行路难。
还丹复命篇 其十五
薛道光（宋代）

饮了灵丹药，纯阳自在人。洞明常寂照，蓬岛镇长春。

去就浑无系，纵世已绝尘。但知周甲子，不在守庚申。
寒菊
史铸（宋代）

不畏霜风质自殊，不招蜂蝶艳何孤。
梅花松竹如相见，便合添为四友呼。
神弦曲（四首）
王彝（明代）

冬冬天鼓秋湖里，雪山曜日青山紫。
金锁蛇鳞百尺身，领得江中万鱼起。
女巫乱乳饮龙孙，两蕊芙蓉泻秋水。
神弦枨枨风雨黄，明珠一夜照龙堂。
三江水浑龙濯足，明朝化作林中缘。
金钱纸撒掀空舞，群巫啾啾答神语。
旋风下山百面鼓，神马如人驮一虎。
豹作儿啼随鬼母，缬裙娇女出神帷。
拔得虎须留画眉，妖歌自饮髑髅卮。
蛮夫拜神求虎血，洗箭入山求虎穴。
家家望见觚棱月，一路神灯乱如雪。
古意八首 其一
俞德邻（宋代）

丹穴九苞凤，荆州一角麟。圣明久不作，举世谁见珍。

纷纷贺厦雀，乃复为嘉宾。嘉宾蓄尔辈，麟凤何由驯。
月圆
杜甫（唐代）

孤月当楼满，寒江动夜扉。
委波金不定，照席绮逾依。
未缺空山静，高悬列宿稀。
故园松桂发，万里共清辉。
寄雍陶先辈
姚鹄（唐代）

知音杳何处，书札寄无由。独宿月中寺，相思天畔楼。

露凝衰草白，萤度远烟秋。怅望难归枕，吟劳生夜愁。
舟行即事二首
张耒（宋代）

古岸生微霭，空休挂夕阳。
霞辉明野色，天影战波光。
集鸟村墟暗，鸣虫禾黍荒。
秋高孤月静，天末巧云长。
沙晚横归艇，川晴列去樯。
登临自多感，何必寄他乡。
借成喜杉棚成
舒岳祥（宋代）

夏炎已云极，秋暑方自兹。
借成面西日，午后如烹炊。
主人爱敬面，架杉覆青枝。
赫日辟三舍，鲜飚汎沦漪。
高蝉亦好吟，振响流笙篪。
夜静明月出，疏影复陆离。
欹枕寝桃竹，露坐冠笋皮。
凡此暑中事，施之无不宜。
念我逃世难，过用恐祸随。
昔时半山老，畏热架条枚。
不知公相贵，清俭谅可思。
我本无家管，禄尽寿有遗。
得此已厚忝，衔感以成诗。
偈颂一百一十七首
释绍昙（宋代）

十二瑞峰前，一火白拈贼。
佛面夜叉心，是何等相识。
烧香供养，使自知非，
剪月初无陷虎机。
句
陈傅良（宋代）

苗分郑七穆，香发谢诸郎。
七十八咏六言十首
刘克庄（宋代）

新贵九迁三接，故交百不一存。
老子进爵曰子，小孙娶妇生孙。
晓发
贺知章（唐代）

江皋闻曙钟，轻枻理还舼。
海潮夜约约，川露晨溶溶。
始见沙上鸟，犹埋云外峰。
故乡杳无际，明发怀朋从。
曾通直见惠风琴
韩维（宋代）

剡竹纫丝匠意深，冷然终日自成音。
吾君方急民财阜，好助薰风入舜琴。
砚山
米芾（宋代）

九江有奇石，趺岱而嵩头。巨灵藐一擘，嶕峣忆三休。

屹嶪禀异藐，嶒崚谁刻镂。百叠天巧尽，九盘猿未愁。

阳壁宜产芝，阴崖谅潜虬。危颠方坛结，玉秘金泥脩。

垂手探杲日，朱轮运沧洲。一尘具一界，妙喜非难求。

心欲蹑赤霄，八极皆部娄。况兹对众物，其致一揆收。

啑啑分别子，交戈舂其喉。
春日席上
王安石（宋代）

十年流落负归期，临水登山客有思。
今日樽前千万恨，不堪频唱鹧鸪辞。
石瓮寺
储光羲（唐代）

遥山起真宇，西向尽花林。
下见宫殿小，上看廊庑深。
苑花落池水，天语闻松音。
君子又知我，焚香期化心。
古诗
周师成（宋代）

德人天机深，凡子人心多。
懔余思寡过，月计愧盈科。
勿谓玉无玼，当知石可磨。
四十尚无闻，素心恐蹉跎。
汲我檐下井，浇我盘中花。
清香未似之，懒惰欲如何。
和钱学士呈邵兴宗
司马光（宋代）

霜露苍苍宰树高，累茵列鼎重鸿毛。
蒹葭自幸犹依玉，髋髀何能学奏刀。
才薄无由裨覆焘，命奇不得报劬劳。
平生念此心先乱，蓼蓼难分莪与蒿。
自庆吟
邵雍（宋代）

俗阜知君德，时和见帝功。
况吾生长老，俱在太平中。
点绛唇 其二
冯时行（宋代）

眉黛低颦，一声春满流苏帐。却从檀响。渐到梅花上。

归卧孤舟，梅影舟前扬。劳心想。岸横千嶂。霜月铺寒浪。
望月婆罗门引 燕城元夕有感，且去岁汴梁行
王恽（元代）

去年元夕，飘零书剑大梁城。春风九市花灯。尚忆东楼行乐，谈笑故人情。对一尊芳酒，满意歌声。断人行。梅花归梦，正一笑、柴门稚子迎。庭树鹊、何苦频惊。
十七日锦屏山下谢城中张孙二君惠茶
邵雍（宋代）

山似挼蓝波似染，游心一向难拘捡。
仍携二友所分茶，每到烟岚深处点。
送新罗人归本国
刘得仁（唐代）

鸡林隔巨浸，一住一年行。日近国先曙，风吹海不平。

眼穿乡井树，头白渺瀰程。到彼星霜换，唐家语却生。
酬舍弟牟秋日洛阳官舍寄怀十韵
窦常（唐代）

幼为逃难者，才省用兵初。去国三苗外，全生四纪馀。

老头亲帝里，归处失吾庐。逝水犹呜咽，祥云自卷舒。

正郎曾首拜，亚尹未平除。几变陶家柳，空传魏阙书。

思凌天际鹤，言甚辙中鱼。玉立知求己，金声乍起予。

在朝鱼水分，多病雪霜居。忽报阳春曲，纵横恨不如。
杜鹃
黄遵宪（清代）

杜鹃花下杜鹃啼，苦雨凄风梦亦迷。古庙衣冠人再拜，重楼关锁鸟无栖。

幽囚白发哀蝉咽，久戍黄沙病马嘶。未抵闻鹃多少恨，况逢春暮草萋萋。
横吹曲辞。入关
贾驰（唐代）

河上微风来，关头树初湿。今朝关城吏，又见孤客入。

上国谁与期，西来徒自急。
次韵何文缜墨梅二绝 其一
张子文（宋代）

偃蹇江头卧夕阳，懒将玉雪斗春妍。心期老氏能知白，兴寄扬雄独守玄。
自永康还连日又告旱恳祈勤恪初四五日再得甘
程公许（宋代）

穉苗苏醒晓风凉，老魃匆匆遽俶装。
旬浃望霓心肺渴，暂须一啜露华香。
黄子久山居图
弘历（清代）

大痴道颜黄子久，诗中元白书颜柳。富春大岭称绝作，脍炙都颜士之口。

金题玉躞标山居，然疑即是富春否。展卷一室饶古香，华亭妙笔存图右。

品评精确书法高，以书例画珍琼玖。江山万里无足奇，万里以外个中有。

平沙远渚隔重林，水郭烟村带层阜。耕者读者杂渔樵，天高地下适飞走。

浑噩全无意匠营，都来量物随所受。宜令香光拜下风，倪迂范缓谁妍丑。

不必什袭誇鉴藏，丁甲呵持自能寿。
冬行三首 其二
卢仝（唐代）

长年爱伊洛，决计卜长久。赊买里仁宅，水竹且小有。

卖宅将还里，旧业苦不厚。债家徵利心，饿虎血染口。

腊风刀刻肌，遂向东南走。贤哉韩员外，劝我莫强取。

凭风谢长者，敢不愧心苟。赁载得估舟，估杂非吾偶。

壮色排榻席，别座夸羊酒。落日无精光，哑暝被掣肘。

漕石生齿牙，洗滩乱相掫。奔澌嚼篙杖，夹岸雪龙吼。

可怜圣明朝，还为丧家狗。通运隔南溟，债利拄北斗。

扬州屋舍贱，还债堪了不。此宅贮书籍，地湿忧蠹朽。

贾僎旧相识，十年与营守。贫交多变态，僎得君子不。

利命子罕言，我诚孔门丑。且贵终焉图，死免惭狐首。

何当归帝乡，白云永相友。
程明道挽词三首 其二
范纯仁（宋代）

天乎丧吾道，命矣叹斯人。后学隳梁木，明时夺国珍。

孔怀存爱弟，皓首奈慈亲。唯有延陵志，斯文久愈新。
与东方左史虬修竹篇
陈子昂（唐代）

东方公足下：文章道弊五百年矣。汉魏风骨，晋宋莫传，然而文献有可征者。仆尝暇时观齐、梁间诗，彩丽竞繁，而兴寄都绝，每以永叹。思古人，常恐逶迤颓靡，风雅不作，以耿耿也。一昨于解三处，见明公《咏孤桐篇》，骨气端翔，音情顿挫，光英朗练，有金石声。遂用洗心饰视，发挥幽郁。不图正始之音复睹于兹，可使建安作者相视而笑。解君云：“张茂先、何敬祖，东方生与其比肩。”仆亦以为知言也。故感叹雅制，作《修竹诗》一首，当有知音以传示之。

龙种生南岳，孤翠郁亭亭。
峰岭上崇崒，烟雨下微冥。
夜闻鼯鼠叫，昼聒泉壑声。
春风正淡荡，白露已清泠。
哀响激金奏，密色滋玉英。
岁寒霜雪苦，含彩独青青。
岂不厌凝冽，羞比春木荣。
春木有荣歇，此节无凋零。
始愿与金石，终古保坚贞。
不意伶伦子，吹之学凤鸣。
遂偶云和瑟，张乐奏天庭。
妙曲方千变，箫韶亦九成。
信蒙雕斫美，常愿事仙灵。
驱驰翠虬驾，伊郁紫鸾笙。
结交嬴台女，吟弄升天行。
携手登白日，远游戏赤城。
低昂玄鹤舞，断续彩云生。
永随众仙去，三山游玉京。
寄黄州许使君
郭元釪（清代）

平生睡足泽南州，杜紫微言君似不。人道小鲜逢敏手，世传双鹿从遨头。

终年茹苋朝餐足，尽日池塘暮雨收。从古光黄多异士，莫教回避庾公楼。
和景仁胡中
韩维（宋代）

繁花乱委茵铺锦，弱柳交垂绿作笼。
竹影入波添旧翠，桥阴横岸见新红。
临觞善谑如平日，落笔佳章有古风。
早乏斯文华国体，更将何术代天工。
壬午正月望夜赴临汝宿襄城古驿县有古寺家人
张耒（宋代）

江城收灯寒寂历，里巷闭门不复出。
蓬茅数屋逐臣庐，门前樵复卧斜日。
老人拥褐炉前睡，眼冷不眠思往事。
去年襄城古驿亭，野县风埃寻古寺。
周楚川原气象存，岘山紫逻秀连云。
地留宝鼎周京贵，山拱泥金神岳尊。
齐安江上渔樵市，谁料今年身到此。
大江绕郭风涛翻，城中冈◇无平地。
青红剪彩挂影灯，渔夫樵妇来相仍。
短箫急鼓集儿女，丛祠夜半鸬鹚惊。
浮生梦境何足计，呼童且闭柴门睡。
百年江上谁得知，竿木随身聊一戏。
年光
陆游（宋代）

无赖年光逐水流，人间随处送悠悠。
千帆落浦湘天晚，孤笛吟风鄠县秋。
小市莺花时痛饮，故宫禾黍亦闲愁。
久留只恐惊凡目，又向西凉上酒楼。
郭熙雪浦待渡图为杨孟瑛主事赋
程敏政（明代）

郭生写山名一代，平远萧然有馀态。触目谁传雪浦图，画苑风神宛如在。

飞琼势压冻岚空，叠出数峰兼粉黛。傍岩古寺隔西崦，鸣玉淙淙得奇爱。

联鞯恐是采梅者，何处山村酒堪贷。石梁欹仄冰在地，踯躅小童如不耐。

前行候渡立沙尾，掉手野航呼并载。江空鸟绝树号风，一色乾坤四无碍。

澄溪何必剡中路，高兴未孤思访戴。李成弟子凡几人，三叹郭生今不再。

湘缣拂拭重怀古，清景无边句难逮。
送万年化主兼简妙净居士
释慧远（宋代）

石桥路嶮横身入，牛宿峰高{左卑右页}面看。
不是闾丘贤太守，谁能闲识老丰干。
再用前韵谢张济之见和
王之道（宋代）

我欲访蓬莱，长笑挹浮丘。
此身插两翼，冷然御飕颸。
楼台耸琼瑶，草木丛珠球。
周旋於其间，不知尘世忧。
愿言久未遂，挽仰今白头。
茅斋夜飞雪，碎玉敲风瓯。
平生铁石肠，化作绕指柔。
年饥百无羸，接新待来麰。
君才似鵰鹗，修翎正横烽。
冲天在不日，入侍岩廊游。
萧宅二三子赠答诗二十首。石再请客
卢仝（唐代）

主人若知我，应喜我结得君。主人不知我，

我住何求于主人。我在天地间，自是一片物。

可得杠压我，使我头不出。
右丞相张公达明营别墅于汝川记可游者九处绘而为图贻书属晋陵孙某赋之 翠积楼
孙觌（宋代）

曾棱倚高寒，突兀擅空阔。江横碧罗带，山断青玉玦。

湛湛清不碧，霏霏翠如泼。松蹊奋苍鬣，苔石换绿发。

阴森揉肌粟，茜绚乱眼缬。凭栏送落景，一鸟烟中没。
大风与杨念三饮次作此
张耒（宋代）

北风黄云卷飞沙，吹暗长安百万家。温炉对酒慎勿出，且看酒面生浮花。

我为吟诗说云梦，荆江洞庭方汹涌。吟成饮君三百杯，莫学雪中驴酸哀。
吕文靖
岳珂（宋代）

嘉定乙亥，珂丞军器，居于宝莲。邻有善士，曰范择能，实祖太史。

百年相承，文献攸萃。暇日启钥，抉奇出秘。有三轴者，实公程艺。

捧玩再拜，始识公字。丁丑禾兴，刻置官寺。枣肥失态，莫尽体势。

粤来维扬，岁在癸未。客出公帖，相示叹喟。如昔所见，毫发毕似。

于翰墨间，更著风谊。客谓此书，伐木无愧。亟以归我，备名臣体。

琼函锦缲，明窗棐几。时一展玩，若锵剑佩。是岁七月，日维乙巳，淮海堂下，清阴蔽芾。

我时受藏，午暑犹炽。月纪岁合，时又其位。于日之吉，与初览对。

载见载识，若合符契。岂非天耶，尚勿失坠。
偈颂六十首
释昙华（宋代）

金锡罢游留靠壁，草鞋乾晒待秋风。
且那长夏深思省，看是平生有底功。
真实行藏宜保惜，虚头伎俩疾销溶。
老僧岂是多饶舌，要与诸人气味同。
四绝
秦观（宋代）

夜深楼上拨书眠，天在栏干四角边。
风拂乱云毫发尽，独留璧月向人圆。
送刘唐卿户曹擢第西归
范成大（宋代）

四海西州旧故多，烦君问讯各如何？
心期本自无南北，万里天波一月波。
送陶少参入贺
黄衷（明代）

黔中四月犹佳丽，满路莺花傍马鞭。睿圣可歌惟万寿，升平同际自元年。

老成久副三曹望，缱绻能消几树烟。唐镜耿光谁继事，孤臣心切紫云边。
春日村居
章甫（宋代）

冬暖惟忧麦，春寒却勒花。
地偏宜鸟雀，江远少鱼虾。
惊犬时时吠，归鸿字字斜。
故园芳草色，游子亦思家。
马上口占
张栻（宋代）

向来一雪压霾昏，晓跨征鞍傍水村。
七十二峰俱玉立，巍然更觉祝融尊。
仆去杭五年吴中仍岁大饥疫故人往往逝去闻湖
苏轼（宋代）

来往三吴一梦间，故人半作冢累然。
独依旧社传真法，要与遗民度厄年。
赵叟近闻还印绶，竺翁先已返林泉。
何时杖策相随去，任性逍遥不学禅。
减字木兰花（内子生日）
周紫芝（宋代）

蓬莱三岛。上有青青千岁草。玉佩烟鬟。来作人间一笑欢。

麻姑行酒。萼绿华歌清韵袅。玉秀兰芳。醉舞东风彩袖长。
学书十绝 其一
李之仪（宋代）

雨后阶庭物物新，睡馀攲枕悄无闻。只疑日脚随人意，百刻香才过一分。
陪王明府泛舟
刘长卿（唐代）

花县弹琴暇，樵风载酒时。
山含秋色近，鸟度夕阳迟。
出没凫成浪，蒙笼竹亚枝。
云峰逐人意，来去解相随。
早出对雪三首 其一
陶益（明代）

水落云霾曙色微，冈城今见六花飞。翛然不作寻常路，欲就袁安一启扉。
拟魏太子邺中集诗 王粲
谢灵运（南北朝）

家本秦川，贵公子孙，遭乱流寓，自伤情多。
幽厉昔崩乱，桓灵今板荡。
伊洛既燎烟，函崤没无像。
整装辞秦川，秣马赴楚壤。
沮漳自可美，客心非外奖。
常叹诗人言，式微何由往。
上宰奉皇灵，侯伯咸宗长。
云骑乱汉南，纪郢皆扫荡。
排雾属盛明，披云对清朗。
庆泰欲重叠，公子特先赏。
不谓息肩愿，一旦值明两。
并载游邺京，方舟泛河广。
绸缪清燕娱，寂寥梁栋响。
既作长夜饮，岂顾乘日养！
达磨大师赞
释慧开（宋代）

贼身未露罪全彰，搅得西乾沸似汤。项上铁枷无计脱，却来东土强摊赃。
双莲阁
张守（宋代）

小阁幽深枕浅波，直疑湘水见英娥。不将诗酒频料理，奈此风前二妙何。
寄友人王晋老
滕岑（宋代）

送君行日雪扬飞，曾几何时画箑挥。
自别空惊须发变，得书聊证梦魂非。
紫枢白简家声在，黄卷青灯生事微。
悟得随缘安乐法，不应羁旅更沾衣。
南原望汉宫
司空曙（唐代）

荒原空有汉宫名，衰草茫茫雉堞平。连雁下时秋水在，

行人过尽暮烟生。西陵歌吹何年绝，南陌登临此日情。

故事悠悠不可问，寒禽野水自纵横。
月夜二首
王安石（宋代）

蹋月看流水，水明摇荡月。
草木已华滋，山川复清发。
褰裳伏槛处，绿净数毛发。
谁能挽姮娥，俯濯凌波袜。
以玉兰赠王习父
楼钥（宋代）

一种香兰玉色新，仙家分得蘂宫春。
调高韵胜谁能称，付与能言解语人。
奉和鲁望谢惠巨鱼之半
皮日休（唐代）

钓公来信自松江，三尺春鱼拨剌霜。腹内旧钩苔染涩，

腮中新饵藻和香。冷鳞中断榆钱破，寒骨平分玉箸光。

何事贶君偏得所，只缘同是越航郎。
西樵山
李孔修（明代）

奇花不尽留春久，宿雨才收见月新。阁外淩云高去鸟，山中问道远游人。
菩萨蛮
张纲（宋代）

南山只与溪桥隔。年来厌著寻山屐。卧对曲屏风。淡烟疏雨中。

山成投老去。拚作林塘主。万事不关心。酒杯红浪生。
泛舟侍宴应制
张易之（唐代）

平明出御沟，解缆坐回舟。绿水澄明月，红罗结绮楼。

弦歌争浦入，冠盖逐川流。白鱼臣作伴，相对舞王舟。
秋夜陈内翰子结第同孟得之对月有赋
谢榛（明代）

陈遵投辖罄交欢，池上酣吟并倚栏。月到玉堂秋转静，天回瑶阙夜偏寒。

坐听客子穿云笛，恍见仙人承露盘。金马明晨还待诏，清光应忆此时看。
江都平解严诗
谢庄（南北朝）

肃旗简庙律，耸钺畅乾灵。朝晏推物泰，通渥抃身宁。

击辕歌至世，抚壤颂惟馨。
尚湖
张洪（宋代）

袅袅西风起白波，维舟无奈客愁何。江湖满地人来少，芦苇连天雁去多。

咫尺不遑安信宿，百年能得几经过。自怜旧日嬉游处，都被农家插晚禾。
将别须江作
周紫芝（宋代）

落叶江头枫树枝，秋风又入去年衣。淮南米贱聊乘兴，笠泽鱼年却念归。

老境但知随物化，幽期常恐与心违。群山堂下山干点，不见祠云作雨飞。
病中
吕本中（宋代）

药裹关心老不宜，只今筋力已全衰。何由更得身无事，却似他时把酒时。
久雨六言四首
刘克庄（宋代）

汗体方遥团扇，粟肤俄索裌衣。
束緼尽驱蚊去，卷帘莫碍燕归。
行建溪上是晚同宿小桥感怀书事
张嵲（宋代）

上庸乱石满微水，建平孤屿横中流。
惊涛穹隆旋云绕，经过亲见客沉舟。
建溪物色两相似，使我恻貯悲西州。
闽中穷腊春欲动，陈荄已见新萌抽。
十寻岭树森翠葆，百尺瀑泉垂素虬。
已遭霜露感人意，况复梅花欺客愁。
沙村叫渡日色晚，野店投宿林灯幽。
语言不通费辨数，逆旅主人才见留。
十年敌骑遍寰海，北客走到天南陬。
天高地迥岂不广，南来北去皆离忧。
传闻敌骑又深入，旃毳欲临瓜步洲。
吁嗟华夏半为鬼，干戈喋血冲斗牛。
天公亦宜小解事，号令一使灾祸瘳。
刜除欃枪殪旬始，弯弓一矢摧旄头。
擢寇之筋洒寇血，永使万国无戈矛。
山清海晏氛祲息，地闢天开宗社休。
黄屋却临天北极，紫坛复在郊南丘。
千官济济奉宸扆，万姓蠢蠢蒙皇猷。
六营健儿易驱使，四海黎庶依田畴。
老夫渐得反闾里，汛扫坟墓栽松楸。
洗耳不闻兵革事，毕命邱樊何怨尤。
愿言只恐未成遂，作客蹉跎霜鬓秋。
昭州草亭次韵
翁万达（明代）

古柏寒冬翠欲侵，小塘云馆草亭阴。避人未拟蛟龙卧，忧世不亭风雨深。

积岁簿书疑梦鹿，有时樽酒对鸣琴。射雕跃马非吾事，流水高山明素心。
和放翁社日四首·社鼓
方岳（宋代）

冬冬枌榆社，坎坎桑竹野。
初非有均度，意欲薄豳雅。
侯家按新声，视此宁勿赭。
且从群儿嬉，吾耒已可把。
和游龙泉寺
彭汝砺（宋代）

林边竹枝子，问法即心王。气挹千山秀，风吹万室凉。

灵泉通润泽，幽鸟恣徊翔。雨雪翻天地，看瞻爱有常。
和汝霖三首
胡寅（宋代）

圣门功业海同深，大禹犹曾惜寸阴。
知有诗书消永日，不将狐貉愧寒衾。
定心应已观川逝，阔步何须叹陆沉。
闻道北山兰正好，果堪纫佩即幽寻。
过强氏园诗
许景衡（宋代）

门外游人拨不开，城阴小径点莓苔。疏枝淡蕊深深处，只有春风自往来。
饥鹰词
章孝标（唐代）

遥想平原兔正肥，千回砺吻振毛衣。

纵令啄解丝绦结，未得人呼不敢飞。
对雨书怀走邀许十一簿公
杜甫（唐代）

东岳云峰起，溶溶满太虚。
震雷翻幕燕，骤雨落河鱼。
座对贤人酒，门听长者车。
相邀愧泥泞，骑马到阶除。
偶作二首 其一
刘敞（宋代）

蓬蒿附高原，芙蕖植污池。物生自有性，不为高下移。

贵在世所用，未可以为师。贱在众不识，未可以为嗤。
郁林八景诗 其四 水月岩虚
邝元乐（明代）

月上水生岩半閒，岩虚得月透天关。水流到海源头活，月照人心不照颜。
皇后阁春帖子
许应龙（宋代）

日融阆苑红初露，冰泮瑶池碧半涵。
管取新年多胜事，当知风化自周南。
红薇花
韩维（宋代）

杏梅成实夏阴浓，波面繁花刺眼红。
莫为春归减欢兴，共将弦管乐薰风。
依韵酬黄灏秀才
范仲淹（宋代）

再贬鄱川信不才，子规相爱劝归来。
客心但感江山助，天意难期日月回。
白雪孤琴弥冷淡，浮云双阙自崔嵬。
南方岁晏犹能乐，醉尽黄花见早梅。
龙翔寺言怀
喻凫（唐代）

眠云喜道存，读易过朝昏。乔木青连郭，长河白泻门。

钟沈残月坞，鸟去夕阳村。搜此成闲句，期逢作者论。
杨执中幼与予同舍自予去乡里一别四十五年矣乍见俱不相识承惠诗二首次韵谢之 其二
大欣（元代）

青衿巷南北，鸡犬识比邻。骤面初疑梦，论交晚觉亲。

文章元有命，耕钓岂无人。老矣非吾愿，沧洲合问津。
戏作
晁说之（宋代）

终日一杯终日醉，看潮初上看潮回。
自疑前世陶贞白，乘兴闲游鄮县来。
次韵元舆十绝 其四
郭祥正（宋代）

谁道青春去未回，我疑长在黄金杯。只嫌花片随流水，荡漾无情唤不来。
和遁泽喜雨韵二首
王柏（宋代）

叶下亭臯半月秋，风飞雷厉起云头。
一奁返照收林樾，万派飞泉响浍沟。
放郑贤侯初下令，乞灵拙士未能瘳。
吾侪且说维鱼梦，那问驱车相国愁。
送周味道秀才东归见别依韵
徐铉（宋代）

庭闱劳梦想，孤棹度江关。
骏马犹论价，荆蓝且抱还。
晚花萦彩服，疏雨映家山。
频见春官说，明年待铸颜。
初入东湖谒契如和尚 其三
成鹫（清代）

万象森罗一鉴中，化城今在莞城东。波光倒插千峰影，暑气潜消五月风。

翠竹晚凉丹荔熟，白莲朝映槿花红。罗浮咫尺家山近，细把程途问主翁。
奉和立春游苑迎春应制
崔日用（唐代）

乘时迎气正璿衡，灞浐烟氛向晚清。剪绮裁红妙春色，

宫梅殿柳识天情。瑶筐彩燕先呈瑞，金缕晨鸡未学鸣。

圣泽阳和宜宴乐，年年捧日向东城。
雪留董景扬
洪咨夔（宋代）

一色凝云合大和，定知宜瑞不宜多。
饥餐乌昧世皆是，饱进羊羔人几何。
抢地折腰纷岸篠，撑天强项独庭柯。
留君待放晴光出，同步春风十二窝。
拟庾子山咏画屏风诗 其六
张鹤龄（清代）

旧舞青溪记，新歌子夜连。钗花翻宝扇，钏玉砑珠弦。

酡颜低障后，密态出镫前。谁谓无青鬓，欢娱四十年。
拟田园乐 其六
彭汝砺（宋代）

稚子骑牛横笛，老翁置酒高歌。算来人生有几，莫问世事如何。
再赋郡沼双莲三绝
范成大（宋代）

两岐秀罢已蒿莱，春意还从菡萏回。
不是使君和气胜，此花应向别人开。
励志诗
张华（魏晋）

大仪斡运，天回地游。四气鳞次，寒暑环周。星光既夕，忽焉素秋。

寒风振落，熠耀宵流。吉士思秋，实感物化。日与月与，荏苒代谢。

逝者如斯，曾无日夜。嗟尔庶士，胡宁自舍。仁道不遐，德輶如羽。

求焉斯至，众鲜克举。大猷玄漠，将抽厥绪。先民有作，贻我高矩。

虽有淑姿，放心纵逸。出般于游，居多暇日。如彼梓材，弗勤丹漆。

虽劳朴斫，终负素质。养由矫矢，兽号于林。蒲芦萦缴，神感飞禽。

末伎之妙，动物应心。研精耽道，安有幽深。安心恬荡，栖志浮云。

体之以质，彪之以文。如彼南亩，力耒既勤。藨蓘致功，必有丰殷。

水积成川，载澜载清。土积成山，歊蒸郁冥。山不让尘，川不辞盈。

勉尔含弘，以隆德声。高以下基，洪由纤起。川广自源，成人在始。

累微以著，乃物之理。纆牵之长，实累千里。复礼终明，天下归仁。

若金受砺，若泥在钧。进德修业，辉光日新。隰朋仰慕，予亦何人。
飞来寺晚泊
刘介龄（明代）

飞来古刹是何年，此夕维舟思惘然。既有胜游供旅兴，况逢知己共清联。

前湾兔色生寒照，古洞猿声搅夜眠。我亦飞来又飞去，僧钟催发北征船。
忆昔行
唐庚（宋代）

忆昔方东来，亭传荒荆棘。风庭红叶乱，雨砌苍苔湿。

饥虎拨门开，哀禽向人泣。十载却西还，亭传已完葺。

青锁揖江山，朱栏趁阶级。行旅粮不赍，大路遗敢拾。

蜀道无难易，人心自宽急。寄言守亭者，勿使狐狸入。
晚步卷雪楼基上
董嗣杲（宋代）

客中避尘喧，惟寻幽夐憩。
扶行趁斜日，晚色荡沙际。
渔湖尽数罟，营利若聚蚋。
水退江岸落，天寒民屋敝。
万景眩朝暮，聊足供疑睇。
雪翻虚空涛，吐气嫉吞噬。
临江旧有楼，兴吴谁此誓。
云树掩荒基，灵乌趁船祭。
清江引·竞功名有如车下坡
贯云石（元代）

竞功名有如车下坡，惊险谁参破？昨日玉堂臣，今日遭残祸。争如我避风波走在安乐窝！
如意娘
武则天（唐代）

看朱成碧思纷纷，憔悴支离为忆君。
不信比来长下泪，开箱验取石榴裙。
宿长山寺二首 其一
刘弇（宋代）

苍山两蟠虬，杰势分夭矫。不缘事幽寻，兹地终难到。

破暝紫烟生，写谷清樾好。村长下牛羊，云绽入归鸟。

松风卷孤磬，夜半秋声小。客怀方未央，千里漫白道。

庭树一鸟惊，愁看楚天晓。
伤段右丞（江湖旧游，南宫交代）
刘禹锡（唐代）

江海多豪气，朝廷有直声。何言马蹄下，一旦是佳城。
孙知微画
文同（宋代）

太古奇伟士，精思独于画。
驰心入茫昧，万物赴挥洒。
当时一名重，顾陆非尔亚。
卓哉青城笔，妙绝冠天下。
寥寥九天仗，一一若神写。
吾恐千载后，是终无继者。
夜坐吟
林一龙（宋代）

山寒雨点半成雪，石冷泉流旋作冰。
坐至夜分眠不得，荧然欲灭案头灯。
登会稽山，拜禹王庙；上谒禹陵，观窆亭、访菲泉；再游禹王寺、探禹穴，转出陵坊；至山庭，读岣嵝碑三十韵
洪繻（清代）

早年读「禹贡」，缅仰禹王功。八载释玄书，四海尽来同。

稍长观史书，益慕禹王风。万里探禹穴，愿追太史公。

不信年迟暮，始到会稽中。会稽水渺渺，会稽山隆隆。

霈然下云雨，帝泽九州丰。馀润及海外，岂独限浙东！

我自海上来，中原见高嵩。曲阜拜孔子，兖州仰岱峰。

遍访九河迹，无若神禹工。直北上燕京，飙轮出居庸。

回舟下渤海，再度入吴淞。细考三江渎，亦为大禹通。

于兹拜禹庙，岂为骋游踪！禹陵咸若亭，万古白云封。

石壁菲饮泉，信乎俭德崇！窆石及古篆，卓立青芙蓉。

绕陵列云树，叠嶂若长墉。陵下姒家村，陵右谷神宫。

泽比谷林尧冢远，不共苍梧舜冢终。时世谈神奇，万灵来朝宗。

传说殿上梁，亦复化二龙。庙内苍水使，河精海若从。

我再登禹寺，寺后穴濛濛。宛委所封处，疑有藏圭琮。

尝想岣嵝碑，衡岳灵气钟。何年陪禹硎，古字玉珑璁。

离离秦望山，斯篆邈难穷。南巡留盛典，禹颂传九重。
宿寺
徐玑（宋代）

古木山边寺，深松径底风。
独吟侵夜半，清坐杂禅中。
殿静灯光小，经残磬韵空。
不知清梦远，啼鸟在林东。
偶成
白玉蟾（宋代）

柳叶枝枝弄碧，花梢点点粘红。
尚有几分春色，还我一半东风。
华阳吟三十首
白玉蟾（宋代）

拈弄溪山诗伎巧，吐吞风月酒神通。
且将诗酒瞒人眼，出入红尘过几冬。
听鹤轩
王汝玉（明代）

黄鹤楼头鹤飞去，辽东白鹤知何处。何如结屋凤城西，坐听鹤声来玉宇。

玉宇澄清玉镜明，戛然孤响落青冥。天风吹入松窗底，半夜秋生四座声。

窗中美人云霄士，素被香绡寒熟睡。惊回一枕小游仙，恍在丹山璚岛里。

丹山琼岛綵云深，山中珠树森成林。珠林花开不知数，花开处处皆仙禽。

何当飞弄瀛洲月，听取长鸣山石裂。归来一笑蟠桃春，赤壁横江何足说。
莫愁村
张适正（宋代）

纷纷花雨暗江头，隔岸烟村唤莫愁。
艇子只今谁是主，方知身世是虚舟。
题象耳山寺
文同（宋代）

转谷索岩路始穷，隔林遥望一门通。
溪山俱在见闻外，台殿尽藏怀抱中。
像阁罘罳明海日，经幢璎珞撼天风。
劳生又逐轻舠去，珍重高僧解苦空。
南歌子
谢逸（宋代）

雨洗溪光净，风掀柳带斜。画楼朱户玉人家。帘外一眉新月、浸梨花。

金鸭香凝袖，铜荷烛映纱。凤盘宫锦小屏遮。夜静寒生春笋、理琵琶。
偈颂七十二首
释祖钦（宋代）

同时啐啄不同时，石火电光犹较迟。
灯影里行今已会，蹉跎非是落便宜。
田园 其二
徐瑞（宋代）

去年种麦时，瘦骨寒欲折。芃芃麦苗青，贸贸积霜雪。

今年麦上场，邻家粒已绝。我麦难堪饭，我耕力已竭。

我力虽已竭，我计未为拙。
自题常山冷驿图三首 其二
夏孙桐（清代）

几日临歧心早动，六州铸铁错难收。人间尚有封侯悔，况为皇华误白头。
又一首
刘克庄（宋代）

吾蒙白裙帽，汝着紫袈裟。
纵有傅大士，难和作一家。
春兴 其四
李联琇（清代）

浮远余空亭，乃在君山巅。我楼与亭对，下视皆麦田。

恍共山灵博，碧罫为棋盘。又如竞妆服，藻野兼缛川。

年前少雪泽，麦性不畏乾。青葱兆成实，鸟雀声先欢。

疲氓不敢庆，硬饼何时餐。还望雨旸若，禾熟如麦然。

后丰补前歉，庶几课税完。竭力服农亩，输饟不我宽。
夏安居日过实上人东轩时新竹浴雨因作句歌之
释正觉（宋代）

箨龙出丛林，脱锦露新绿。
昂藏引头角，密密均节目。
娟然尘外姿，云雾腻寒玉。
翠满东窗阴，心眼扫恶俗。
虚静颇道情，清癯见风骨。
惠我不老春，为谁无弦曲。
葛陂蛰时事，第恐雷雨促。
不能留高閒，双碧淡相瞩。
绮罗香 元宵遇雨寄姊
谈印梅（清代）

客馆春迟，芳街泥滑，休问星桥火树。灯月良宵，偏是晚来风雨。

火嫦娥、亦解持盈，不肯露、十分圆处。却宜人、剪烛幽窗，画檐点滴助清趣。

更深还又微住。凝望朦胧，淡影凭栏无语。碧宇云寒，雁字远迷筝柱。

料围炉、人在重帘，应念我、旅怀谁诉。正天涯、梦入梅花，共吟香雪句。
澹山岩
胡奕（宋代）

一景曲弯弯，初遗号澹山。崖边烟草乱，石上雨苔班。

客往长时望，僧居永日闲。几回将欲去，心只在岩间。
竹榦青乐钓
朱元璋（明代）

旷浦澄天湿晓烟，智人乐钓稳沙前。
蓑轻雨霁云收谷，钓掷纶枢水映船。
举棹欲归江月上，挂帆已近暮霞边。
汀芦处处飞萤火，照彻渔村饮不眠。
雪九首 其一
傅察（宋代）

都城十日雪，庭户浩已盈。
呼儿试轻扫，留伴小窗明。
读《后汉书》作小乐府三十八章 其十八 班定远
张晋（清代）

班生具异相，欲效傅介子。当其投笔时，志已在万里。
城东闲行，因题尉迟司业水阁
白居易（唐代）

闲绕洛阳城，无人知姓名。病乘篮舆出，老著茜衫行。

处处花相引，时时酒一倾。借君溪阁上，醉咏两三声。
水际看云
李光（宋代）

曾陪鸳鹭缀清班，拂袖归来水石间。策杖岸巾聊徙倚，孤云何似此身闲。
次韵关子容湖上晚饮
陈师道（宋代）

风树吹花落四邻，暮云将雨作催人。
旋倾美酒留连客，急作新诗报答春。
试傍清湖看鬓发，莫辞行乐费金银。
如今归去还高卧，更问风光有几旬。
槿花
钱惟演（宋代）

绮霞初结处，珠露未晞时。
宝树宁三尺，华灯更九枝。
亭亭方自喜，黯黯却成悲。
欲作处烟散，犹怜反照迟。
杨先高题漱玉轩
闻九成（宋代）

二龙触斗一不支，化为怪石檐之垂。
神泉内溢石齿迸，漱激犹作琼瑶飞。
琴高赤鱓或在迩，借我一跨邀安期。
远来相就盥灵液，六腑共浥清凉滋。
玉泉细度玉楼去，不碍丹元中守威。
黄金隄边审依护，视之则微听则希。
俯窥溟渤正澄澹，海若仰望朱灵旗。
彼妄人子夸饮玉，死诳愚妇何所稽。
何如随我饮此水，辨玉别石俱忘机。
真忘乃是大奇事，身可如木心可灰。
环佩重来轩为槐塘程文实赋 其三
唐文凤（明代）

相业相传祖泽存，至今厚德说高门。遥知府第多清思，三弄梅花月一痕。
万里桥上望浣花溪
张谦宜（清代）

逢人先问浣花溪，万里桥头路向西。锦水细浮红叶下，雪山高压白云低。

炊烟绕屋斜分竹，落雁将雏晚傍堤。景物曾经离乱后，悬知当日是幽栖。
书简寂观
金君卿（宋代）

欹危烟霭间，覆压山岳半。
境穷天地寒，气古金碧烂。
泉源长清霁，云木杳凌乱。
寻高下来远，白日已西窜。
时习斋
宇文虚中（宋代）

未厌平生习气浓，更将馀事训儿童。鲁论二万三千字，悟入从初一句中。
颂古五十五首
释绍昙（宋代）

美如西子离金阙，娇似杨妃倚玉楼。
犹把琵琶半遮面，不令人见转风流。
次胡伯凯韵
许月卿（宋代）

作诗直欲到天悭，於蔿应如元鲁山。
我隐自便甘曲渚，子来相鲁钓清湾。
闲中日月诗书府，地上神仙人世间。
寻柳问花千古意，窗前幽草不须芟。
率饮亭二十绝 其十九
王十朋（宋代）

吾家老兄弟，杖屦日相过。对酒欢无限，论诗味更多。
西江月
赵与仁（宋代）

夜半河痕依约，雨馀天气冥濛。起行微月遍池东。

水影浮花、花影动帘栊。

量减难追醉白，恨长莫尽题红。雁声能到画楼中。

也要玉人、知道有秋风。
秋竹
晁补之（宋代）

秋风多烦冤，竹是岁寒物。
朝寒阶玲珑，暮寒阶恤勿。
翻然下一叶，未觉瘦崷崒。
岂无陈根旁，寂莫众头屈。
何时雷填填，看尔射地出。
二月初十日自荻浦绝湖三首
赵蕃（宋代）

远浪已摇目，疾风仍打头。
翩翻仰飞鸟，矫捷羡轻鸥。
湖有万顷白，舟才一叶浮。
意行从泛泛，吾道本悠悠。
解冤结 觅饭
丘处机（宋代）

北方一日，南方一日，共东西、四方交日。梦寐沉沉，且往来、游行方日。待佗年、道心开日。百年短景，都来几日。暗推排、今朝明日。不觉推排，到圣贤、嘉音来日。洞天开、是吾归日。
神运殿望香炉天池等峰晚宿官厅明日早发
张耒（宋代）

远公不出山，坐受天龙供。
地只敢受宝，木石亲输送。
岩岩千年敢，山立屹不动。
风云宿修梁，星斗近华栋。
亭亭碧香炉，薝卜时自涌。
五云严拥卫，天乐下鸾凤。
神池閟宝象，光怪发岩洞。
谁能陟其巅，手揽湖龙鞚。
东堂黄金藏，龙像俨环拱。
萧条亡国辇，拙朴昔谁用。
扫堂为一睡，清极乃无梦。
思归戒晨发，结束勤仆从。
鸿钟振林莽，月落朝岚重。
再往堕渺茫，猿鹤应嘲讽。
忆秦娥 阖闾
蒋捷（宋代）

山无限。登山试望吴宫殿。吴宫殿。是藏深坞，是临清浅。
代州
张深（宋代）

白草黄沙一望遥，近城村落亦寥寥。滹沱入夜冰常合，句注终年雪不消。

边地食惟先湩酪，深秋衣已薄貆貂。凄凉土屋寒镫外，觱栗停吹又听鐎。
水龙吟（次张斗南韵）
周密（宋代）

舞红轻带愁飞，宝鞯暗忆章台路。吟香醉雨，吹箫门巷，飘梭院宇。立尽残阳，眼迷睛树，梦随风絮。叹江潭冷落，依依旧恨，人空老、柳如许。

锦瑟华年暗度。赋行云、空题短句。情丝系燕，么弦弹凤，文君更苦。烟水流红，暮山凝紫，是春归处。怅江南望远，苹花自采，寄将愁与。
厩马
夏竦（宋代）

万里无尘塞草秋，玉轮金轭未巡游。
上林苜蓿天池水，馆食长鸣可自羞。
史德脩所泊湖园正对啸台坐久荷香四起凉甚
韩淲（宋代）

菱叶荷枝贴水香，谁知五月此追凉。一帘之外孤山寺，身在他乡若故乡。
山居杂诗九十首
曹勋（宋代）

叶落复叶落，冲飚黯寥廓。
重叠响瑟缩，翩翻下纷泊。
倦客和修涂，幽人倚高阁。
归来故山休，冰霜欲萧索。
董孝子行
刘黻（宋代）

嵊有董孝子，父病刲其肝。
肝还犹可刲，一念充之难。
遗体戒毁犹，此毁乃为完。
萧条村落区，四顾药饵艰。
亲病日且革，不疗保由安。
有父始有身，无父身奚存。
裂肝粥以进，果获急证宽。
嗟哉古道阒，天纪纷夷残。
讼讟滓官府，县尹悲溢颜。
惓惓敦教化，各各还根元。
捣衣曲
刘禹锡（唐代）

爽砧应秋律，繁杵含凄风。一一远相续，家家音不同。

户庭凝露清，伴侣明月中。长裾委襞积，轻珮垂璁珑。

汗馀衫更馥，钿移麝半空。报寒惊边雁，促思闻候虫。

天狼正芒角，虎落定相攻。盈箧寄何处，征人如转蓬。
杂诗绝句十七首
梅尧臣（宋代）

荒水浸篱根，篱上蜻蜓立。
鱼网挂绕篱，野船篱外人。